Bid saam met Moreletapark vir reën en beëindiging van kampusgeweldFoto: Facebook Di. Willem Badenhorst en Bennie Mostert van die Moreletapark-gemeente in Pretoria het Donderdag ŉ beroep op Suid-Afrikaners gedoen om dié kerk se massa-bidbyeenkoms op 13 Oktober by te woon om te bid vir die onrussituasie op SA-kampusse, asook die nasionale droogtetoestand. Badenhorst en Mostert het in ŉ verklaring gesê die Moreletapark-gemeente ervaar ŉ groot onrus en dringende besorgheid oor die onrus op kampusse asook die voortslepende droogte waaronder Suid-Afrika al geruime tyd gebuk gaan. “Ons beroep ons op alle mede-Suid-Afrikaners, kerke, gemeentes en gemeenskappe om saam met ons hande te vat by wyse van ŉ dag van vas en gebede vir bogenoemde onrusbarende situasies. Ons vertrou God ook vir herlewing in mense se harte,” het hulle in die verklaring gesê. Dié kerkleiers vra dat almal op 13 Oktober, waar ook hulle al is, bid vir Suid-Afrika se kampusse en die droogtetoestand. Dié gemeente het ook om 18:30, vir die wye publiek, ŉ saamtrek en massa-bidbyeenkoms in die kerk se Geelsaal (administrasiegebou) gereël. “Ons wil bid vir die beëindiging van kampusgeweld, vir vrede in mense se harte, positiewe gesindhede en permanente oplossings. Ons wil verder ook bid vir landwye mildelike reën vir die landbou-gemeenskappe,” het hulle bygevoeg. “Ons glo daar gaan ŉ geestelike en persoonlike herlewing landwyd posvat omdat God die God van oplossings en vrede is. Iets besonders gebeur altyd wanneer gelowiges saamkom om ŉ saak voor die Here te bepleit.” Vir meer inligting oor die byeenkoms kontak Felicia Lategan by 012 997 8021 of stuur ŉ e-pos na [email protected]. Besoek ook die gemeente se webwerf of Facebook-blad.